作者:皮日休
標題:追和虎丘寺清遠道士詩
內容:成道自衰周，避世窮炎漢。荊杞雖雲梗，煙霞尚容竄。茲岑信靈異，吾懷愜流玩。石澀古鐵鉎，嵐重輕埃漫。松膏膩幽徑，蘋沫著孤岸。諸蘿幄幕暗，眾鳥陶匏亂。巖罅地中心，海光天一半。玄猿行列歸，白雲次第散。蟾蜍生夕景，沆瀣餘清旦。風日採幽什，墨客學靈翰。嗟予慕斯文，一詠複三歎。顯晦雖不同，茲吟粗堪贊。